b"\n_START_ARTICLE_\nNucli del sistema operatiu\n_START_SECTION_\nNuclis monol\xc3\xadtics en contraposici\xc3\xb3 a micronuclis\n_START_PARAGRAPH_\nSovint es prefereixen els nuclis monol\xc3\xadtics en lloc dels micronuclis a causa del menor nivell de complexitat que comporta el tractar amb tot el codi de control del sistema en un sol espai d'adre\xc3\xa7ament. Per exemple, l'XNU, el nucli del Mac OS X, est\xc3\xa0 basat en el nucli Mach 3.0 i en FreeBSD, en el mateix espai d'adre\xc3\xa7ament per a disminuir la lat\xc3\xa8ncia que comporta el disseny de micronucli convencional._NEWLINE_A principis dels anys 1990, els nuclis monol\xc3\xadtics es consideraven obsolets. El disseny de Linux com a nucli monol\xc3\xadtic en lloc de com a micronucli fou el tema d'una famosa disputa entre en Linus Torvalds i Andrew Tanenbaum. Els arguments d'ambdues parts en aquesta discussi\xc3\xb3 presenten raonaments interessants._NEWLINE_Els nuclis monol\xc3\xadtics solen ser m\xc3\xa9s f\xc3\xa0cils de dissenyar correctament, i per tant poden cr\xc3\xa9ixer m\xc3\xa9s r\xc3\xa0pidament que un sistema basat en un micronucli, per\xc3\xb2 hi ha casos d'\xc3\xa8xit als dos b\xc3\xa0ndols. Els micronuclis se solen utilitzar en rob\xc3\xb2tica incrustada o ordinadors m\xc3\xa8dics, ja que la majoria dels elements del sistema operatiu resideixen al seu propi espai de mem\xc3\xb2ria privat i protegit. Aix\xc3\xb2 no seria possible amb els nuclis monol\xc3\xadtics, ni tan sols amb els moderns que permeten carregar m\xc3\xb2duls._NEWLINE_Tot i que Mach \xc3\xa9s el micronucli generalista m\xc3\xa9s conegut, s'han desenvolupat d'altres micronuclis amb prop\xc3\xb2sits m\xc3\xa9s espec\xc3\xadfics. L'L3 fou creat per a demostrar que els micronuclis no necess\xc3\xa0riament s\xc3\xb3n lents. La fam\xc3\xadlia de micronuclis L4 n'\xc3\xa9s la successora, i una de les seves \xc3\xbaltimes implementacions, anomenada Pistachio (microkernel L4), permet executar el Linux simult\xc3\xa0niament amb altres processos, en espais d'adre\xc3\xa7ament separats._NEWLINE_QNX \xc3\xa9s un sistema operatiu que ha estat disponible des de principis dels anys 1980, i t\xc3\xa9 un disseny de micronucli molt minimalista. Aquest sistema ha aconseguit arribar a les metes del paradigma del micronucli amb molt m\xc3\xa9s \xc3\xa8xit que el Mach. S'utilitza en situacions en qu\xc3\xa8 no es pot permetre que hi hagi errades del programari, com ara bra\xc3\xa7os mec\xc3\xa0nics en naus espacials, o m\xc3\xa0quines que poleixen vidres on un petit error podria costar centenars de milers d'euros._NEWLINE_Molta gent creu que com que el Mach b\xc3\xa0sicament va fallar en l'intent de resoldre el conjunt de problemes que els micronuclis intentaven resoldre, tota la tecnologia de micronuclis \xc3\xa9s in\xc3\xbatil. Els partidaris del Mach afirmen que aquesta \xc3\xa9s una actitud estreta de mires que ha arribat a ser prou popular perqu\xc3\xa8 molta gent l'accepti com a veritat.\n_START_SECTION_\nExonuclis\n_START_PARAGRAPH_\nEls exonuclis, tamb\xc3\xa9 coneguts com a sistemes operatius verticalment estructurats, representen una aproximaci\xc3\xb3 radicalment nova al disseny de sistemes operatius._NEWLINE_Es basen en la idea de permetre que el desenvolupador prengui totes les decisions relatives al rendiment del maquinari. Els exonuclis s\xc3\xb3n extremadament petits, ja que limiten expressament la seva funcionalitat a la protecci\xc3\xb3 i el multiplexat dels recursos._NEWLINE_Els dissenys de nuclis cl\xc3\xa0ssics (tant el monol\xc3\xadtic com el micronucli) abstreuen el maquinari, amagant els recursos sota una capa d'abstracci\xc3\xb3 del maquinari, o darrere dels controladors de dispositiu. Als sistemes cl\xc3\xa0ssics, si s'assigna mem\xc3\xb2ria f\xc3\xadsica, ning\xc3\xba pot estar segur de quina \xc3\xa9s la seva localitzaci\xc3\xb3 real, per exemple._NEWLINE_La finalitat d'un exonucli \xc3\xa9s permetre a una aplicaci\xc3\xb3 que sol\xc2\xb7liciti una regi\xc3\xb3 espec\xc3\xadfica de la mem\xc3\xb2ria, un bloc de disc concret, etc., i simplement assegurar-se que els recursos demanats estan disponibles, i que el programa t\xc3\xa9 dret a accedir-hi._NEWLINE_Ja que l'exonucli nom\xc3\xa9s proporciona una interf\xc3\xadcie al maquinari de molt baix nivell, mancant-li totes les funcionalitats d'alt nivell d'altres sistemes operatius, se'l complementa amb una \xc2\xabbiblioteca de sistema operatiu\xc2\xbb. Aquesta biblioteca es comunica amb l'exonucli subjacent, i facilita als programadors d'aplicacions les funcionalitats disponibles a altres sistemes operatius._NEWLINE_Algunes de les implicacions te\xc3\xb2riques d'un sistema exonucli s\xc3\xb3n que \xc3\xa9s possible tenir diferents tipus de sistemes operatius (p. ex. Windows, Unix, ...) executant-se sobre un sol exonucli, i que els desenvolupadors poden triar si prescindir de funcionalitats (o incrementar-les) per raons de rendiment._NEWLINE_Actualment, els dissenys d'exonucli estan fonamentalment en fase d'estudi, i no s'utilitzen en cap sistema popular. Un esborrany de sistema operatiu \xc3\xa9s el Nemesis, creat per la Universitat de Cambridge, la Universitat de Glasgow, Citrix Systems i l'Institut Suec d'Inform\xc3\xa0tica. El MIT tamb\xc3\xa9 ha dissenyat alguns sistemes basats en exonuclis."